Document ID: /roh_data/filtered/fineweb-2-filterrobots_roh.jsonl.gz/21869

A Tavau è in snowboardist mort gievgia en ina lavina. Suenter che l'um da 43 onns na saja betg arrivà sco planisà tar in inscunter haja la famiglia annunzià sia scumparsa. Suenter ch'il servetsch da salvament ha infurmà la polizia chantunala hajan ins cumenzà a tschertgar al pe d'ina lavina da ruttiva, ordaifer las pistas marcadas, cun stangas da sondar, scriva la polizia chantunala.
Curt suenter las 18:00 haja la squadra da salvament be pli pudì salvar la bara dal freerider sparì, ch'è stà sepulì sut ina cozza d'in meter naiv.
Ensemen cun la procura publica examinescha uss la polizia chantunala las circumstanzas da l'accident.
Lavinas er a Scuol e Lai
Er a Scuol è in um mort ier en ina lavina. A Lai è ina persuna sa blessada grevamain. Actualmain vala per bunamain l'entir Grischun in privel da lavinas «considerabel», stgalim 3.